അതിര്ത്തിയില് പാകിസ്താന്റെ സാഹസികത വേണ്ട: മുന്നറിയിപ്പ് നല്കി പഞ്ചാബ് മുഖ്യമന്ത്രി അമൃത്സര്: സ്വാതന്ത്ര്യദിനത്തില് പാകിസ്താന് ശക്തമായ മുന്നറിയിപ്പ് നല്കി പഞ്ചാബ് മുഖ്യമന്ത്രി അമരീന്ദര് സിംഗ്. അതിര്ത്തി കയ്യേറ്റമോ ആക്രമണമോ സഹിക്കുന്നതല്ലെന്നും അമരീന്ദര് സിംഗ് പറഞ്ഞു. ഏതെങ്കിലും വിധത്തിലുള്ള സാഹസികതയ്ക്ക് പാകിസ്താന് മുതിരുകയാണെങ്കില് ജീവിതകാലം മുഴുവന് മറക്കാന് സാധിക്കാത്ത പാഠം പാകിസ്താനെ താന് പഠിപ്പിക്കുമെന്നും പഞ്ചാബ് മുഖ്യമന്ത്രി പറഞ്ഞു. രാജ്യം 75ാം സ്വാതന്ത്ര്യദിനം ആഘോഷിക്കുന്ന അവസരത്തിലാണ് മുഖ്യമന്ത്രി അമരീന്ദര് സിംഗിന്റെ പ്രതികരണം. വ്യവസായ വികസനത്തിനും ജനപുരോഗതിക്കും സംസ്ഥാനത്ത് സമാധാനം നിലനിര്ത്തേണ്ടത് അത്യാവശ്യമാണ്. അതിന് വെല്ലുവിളിയാകുന്ന ഒരു ഭീഷണിയും കണ്ടില്ലെന്ന് നടിക്കാന് സര്ക്കാരിനാകില്ല. പഞ്ചാബ് നേരിടുന്ന ഏത് ഭീഷണിയും രാജ്യത്തിന് മുഴുവന് അപകടമാകുന്നതാണെന്നും മുഖ്യമന്ത്രി വ്യക്തമാക്കി. സര്ക്കാര് അധികാരത്തില് വന്നതിന് ശേഷം 47 പാകിസ്താന് ഭീകര താവളങ്ങളും 347 തീവ്രവാദ ഗ്രൂപ്പുകളുമാണ് നശിപ്പിച്ചത്. അര്മേനിയ, യുഎഇ തുടങ്ങി പല രാജ്യങ്ങളില് നിന്നുള്ള കുറ്റവാളികളെ ഇതിനോടകം നാടുകടത്തിയെന്നും അമരേന്ദര് സിംഗ് പറഞ്ഞു. അമൃത്സറില് നടന്ന 75ാം സ്വാതന്ത്ര്യദിന ചടങ്ങില് മുഖ്യമന്ത്രി ദേശീയപതാക ഉയര്ത്തുകയും ജനങ്ങള്ക്ക് ആശംസകള് നേരുകയും ചെയ്തു.